बनारस में उनसे गंडा बंधवाया तो उन्हें गुरु मानकर लेकिन यह गुरु कब मां में बदल गई, मैं जान ही न सकी. जाना तो केवल इतना कि उनकी गोद में सिर रखकर निश्चिंत हुआ जा सकता है, उनका हाथ कांधे पर हो तो साहस अनुभव किया जा सकता है और संगीत के सुरों के साथ साड़ियों के रंगों पर भी घंटों बात की जा सकती है. अप्पा ने अनजाने में सिखाया कि आत्मबल हो तो नई इबारत लिखी जा सकती है! ठुमरी और दादरा की बंदिशों में व्यक्त भावों पर खुलकर चर्चा करती और ऐसे भी पल आए हैं जब प्रेम भाव पर उनसे विस्तृत चर्चा हई. प्रेम को लेकर अप्पा की मौलिक और स्वतंत्र सोच थी. वही सोच उनके भावों में दिखती थी.